**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Извършване на промени в чл.17 от Наредба №18 за обществения ред при ползване на превозни средства на територията на Община Русе.

 **УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Ползването на безплатно паркомясто от хора с трайни увреждания в зоните за платено паркиране следва да се прецизира. Наредба 18 им дава право да паркират на паркингите в цялост, като не е конкретизирано дали това следва да бъде само на определените за това места, които трябва да са обозначени по съответния начин, съгласно чл.22 от Наредба № 4 от 01.07.209г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания, съгласно който:  „Местата за паркиране на автомобили на хора с увреждания се обозначават с пътен знак Д21 "Инвалид" в съответствие с Наредба № 18 от 2001 г. за сигнализация на пътищата с пътни знаци (обн., ДВ, бр. 73 от 2001 г.; изм. и доп., бр. 18 и 109 от 2004 г.) и с пътна маркировка с международния символ за достъпност“.

 Към настоящият момент наличните паркоместа на територията на гр. Русе са в пъти по-малко от издадените инвалидни карти. Общият брой паркоместа на всички паркинги, стопанисвани от общината възлиза на около 700 бр. а издадените карти на хора с трайни увреждания са около 4500 бр. Освен това хора с трайни увреждания от други градове също посещават нашия град, което допълнително утежнява положението.

Съгласно чл.22, ал.1 от НАРЕДБА № РД-02-20-2 от 26 януари 2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията:

 Броят на достъпните места за паркиране на автомобили на хора с увреждания на паркингите към сгради/самостоятелни обекти за обществено обслужване и към нови многофамилни жилищни сгради или сгради със смесено предназначение се определя допълнително към капацитета на паркинга, както следва:

1. най-малко едно място за паркиране се предвижда в паркингите с до 10 места;

2. най-малко две места за паркиране се предвиждат в паркингите с до 30 места;

3. най-малко три места за паркиране се предвиждат в паркингите с до 50 места;

4. най-малко 4 на сто от общия брой на местата за паркиране се предвиждат в паркингите с повече от 50 места;

5. най-малко 10 на сто от местата за паркиране се предвиждат в паркингите към сгради, предназначени за лечебни, социални, рехабилитационни, спортни и производствени дейности, и приемни сгради на транспорта, но не по-малко от едно достъпно място за паркиране.

Всичко това ограничава достъпа на гражданите за платено паркиране, тъй като повечето места са заети от досега изброените категории.

В този смисъл следва да се ограничи правото на достъп на хората с инвалидни карти, като те да имат право да паркират само на обозначените за това места, в противен случай – да заплащат на общо основание цената за паркиране за един час по общия ред.

За предлаганата промяна сме получили положителни становища от Агенцията за социално подпомагане и Агенцията за хората с увреждания /които прилагаме/, тъй като съгласно закона за хората с увреждания и закона за социално подпомагане те следва да  **участват и задължително да дадат становища при изготвянето на проекти на нормативни актове, свързани с правата на хората с увреждания;**

 **Целите,** които се поставят с предлаганата промяна в Наредба №18 за обществения ред при ползване на превозни средства на територията на Община Русе са насочени към оптимизиране и актуализиране на дейността, както и по-голяма яснота за гражданите, относно паркирането в зоните за кратковременно паркиране от хората с трайни увреждания.

Направените промени не предвиждат използването на допълнителни средства от бюджета на Община Русе.

Не беше установено настоящият проект да противоречи на правото на Европейския съюз.

Предвид изложеното и на основание чл. 63 ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагам на Общински съвет – Русе да приеме следното:

**Р Е Ш Е Н И Е:**

 На основание чл. 21 ал. 2 във връзка с чл.21, ал.1, т.7 и т. 23 от ЗМСМА във връзка с чл. 171, т. 5, б „г“ от ЗДвП, чл. 99, ал. 3 от ЗДвП, чл. 8 и чл. 15, ал. 1 от ЗНА и чл.79 от Административно процесуалния кодекс (АПК),Общински съвет-Русе

**Р Е Ш И:**

І. Приема Наредба за изменение и допълнение на

Наредба №18 за обществения ред при ползване на превозни средства на територията на Община Русе както следва:

 **Чл.17, ал.3 придобива следната редакция:**

 „Времетраенето за еднократно паркиране в платената зона е почасово, но не повече от 3 часа. Времетраенето важи и за ползване на безплатно паркомясто от хора с трайни увреждания в зоните за платено паркиране**, само на обозначените по съответния начин паркоместа, съгласно чл.22 от Наредба № 4 от 01.07.2009г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания.**

 **Добавя се нова ал.4 на чл.17 със следното съдържание:**

 **„При паркиране от хора с трайни увреждания на места, който не са обозначени по съответния начин, същите следва да заплатят цената за почасово паркиране.**

 **Добавя се нова ал.5 на чл.17 със следното съдържание:**

 **„При ползването на инвалидните места задължително да се въвежда в системата за заплащане регистрационния номер на автомобила и номера на инвалидната карта. За ползвателите на инвалидните места краткото текстово съобщение** (SMS) **да съдържа регистрационен номер на автомобила и номер на инвалидната карта, като стойността е нулева, и се заплаща единствено таксата на мобилния оператор.“**

 **Добавя се нова ал.6 на чл.17 със следното съдържание:**

 **„При въвеждане на данните по ал.5 чрез паркомат, лицата с трайни увреждания не дължат заплащане за кратковременно паркиране в зоните за почасово паркиране.**

 **Добавя се нова ал.7 на чл.17 със следното съдържание:**

 **„Несъответствието на регистрационния номер / или инвалидната карта при въвеждането в системата за заплащане, ще се счита за неправомерно ползване на паркомястото и невалидно плащане, при което ще се прилагат мерките по чл. 30 от настоящата наредба.**

 **Добавя се нова ал.8 на чл.17 със следното съдържание:**

 **„След изтичане на времето за което са заплатили или съответно установеното от 3 часа време за престой на обозначените инвалидни места, следва принудително преместване на МПС-то.**

######

###### **Приложение:**

1. Копие от становище на Агенцията за хора с увреждания;
2. Копие от становище на Агенцията за социално подпомагане.

**ВНОСИТЕЛ:**

**ПЕНЧО МИЛКОВ**

*Кмет на Община Русе*